Sex milljóna króna stuðningur við uppbyggingarstarf á Haítí Barnaheill – Save the Children á Íslandi hafa fengið sex milljóna króna stuðning frá utanríkisráðuneytinu við uppbyggingarstarf á Haíti . Sérstök áhersla er lögð á menntun , heilsu og vernd barna . Samtökin munu senda í allt 7,6 milljónir króna og verður féð einkum nýtt til að bregðast við útbreiðslu kóleru . Ástandið á Haítí eftir jarðskjálftann í janúar á þessu ári er enn mjög alvarlegt . Útbreiðsla kóleru hefur ekki bætt stöðuna en ríflega 700 manns hafa þegar látist og 11 þúsund manns eru veikir af þessum sjúkdómi sem koma má í veg fyrir og veita meðferð við . Rúmlega ein milljón manna hefur búið við sóðalegar aðstæður í yfirfullum flóttamannabúðum frá því í janúar og milljónir til viðbótar búa í fátækrahverfum þar sem aðgangur að hreinu vatni og hreinlætisaðstöðu er nánast enginn . Börnin eru sérlega viðkvæm þar sem ónæmiskerfi þeirra þolir illa sjúkdóma eins og niðurgang og kóleru , sem geta dregið þau til dauða á nokkrum klukkutímum . Stuðningur utanríkisráðuneytisins nú er því mjög mikilvægur fyrir uppbyggingarstarfið á Haítí . Barnaheill – Save the Children starfa nú eftir fimm ára neyðar - og uppbyggingaráætlun sem beitt er á þeim svæðum sem urðu fyrir jarðskjálftanum . Áhersla er lögð á þau svið sem hafa mest áhrif á líf og velferð þúsunda barna ; menntun , vernd , heilsu og næringu , vatn og hreinlæti , skjól , lífsviðurværi , mataröryggi og –dreifingu sem og birgðir af öðrum toga . Markmið uppbyggingarinnar er að tryggja betra líf en var fyrir jarðskjálftann . Barnaheill – Save the Children á Íslandi hafa alls lagt 14 milljónir króna til starfsins á Haítí . Eitt mikilvægasta verkefni samtakanna nú er að upplýsa íbúa Haítí um kóleru og hvernig hún smitast og dreifir sér . Ef takast á að stemma stigu við því að kóleran breiðist út um alla eyjuna með tilheyrandi lífshættu fyrir þúsundir manna , verður að hvetja samfélagið allt til að leita sér strax hjálpar ef grunur er um kóleru og bjóða íbúum upp á gagnlegar upplýsingar og birgðar til að bæta hreinlæti . Hægt er að hringja í söfnunarsíma Barnaheilla –Save the Children á Íslandi , 904 1900 og 904 2900 , til að leggja málefninu lið eða leggja inn frjáls framlög á 0327-26-001989 , kt. 521089-1059 .